CELEX: 62020TN0750
Language: sk
Date: 2020-12-18 00:00:00
Title: Vec T-750/20: Žaloba podaná 18. decembra 2020 – Correia/EHSV

15.2.2021   
            
            
               SK
            
            
               Úradný vestník Európskej únie
            
            
               C 53/56
            
         
      Žaloba podaná 18. decembra 2020 – Correia/EHSV
      (Vec T-750/20)
      (2021/C 53/73)
      Jazyk konania: francúzština
      
         Účastníci konania
      
      
         Žalobkyňa: Paula Correia (Woluwe-Saint-Étienne, Belgicko) (v zastúpení: L. Levi a M. Vandenbussche, avocates)
      
         Žalovaný: Európsky hospodársky a sociálny výbor
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  vyhlásil túto žalobu za prípustnú a dôvodnú,
               
            v dôsledku toho nariadil,
      
                  —
               
               
                  zrušiť rozhodnutie EHSV z 8. apríla 2020, ktorým bola zamietnutá žiadosť žalobkyne o obnovenie služobného postupu, a v rozsahu, v akom je to potrebné, zrušiť implicitné rozhodnutie o zamietnutí sťažnosti podanej 8. novembra 2020,
               
            
                  —
               
               
                  uložiť EHSV povinnosť zaplatiť dlhovanú odmenu a odvodené finančné zisky, zvýšené o úroky z omeškania podľa sadzby uplatňovanej Európskou centrálnou bankou navýšené o 2 percentuálne body,
               
            
                  —
               
               
                  uložiť EHSV povinnosť zaplatiť 2 000 eur ako náhradu nemajetkovej ujmy,
               
            
                  —
               
               
                  zaviazať žalovaného na náhradu všetkých trov konania.
               
            
         Dôvody a hlavné tvrdenia
      
      Na podporu svojej žaloby uvádza žalobkyňa štyri žalobné dôvody.
      
                  1.
               
               
                  Prvý žalobný dôvod je založený na porušení procesných záruk uvedených v článku 41 Charty základných práv Európskej únie (ďalej len „Charta“) a na porušení zásady zákazu diskriminácie. Žalobkyňa tvrdí, že spôsob, akým Európsky hospodársky a sociálny výbor (EHSV) prijíma rozhodnutia o povýšení alebo o zmene pracovného zaradenia dočasných zamestnancov sekretariátu skupín, je v rozpore s procesnými zárukami stanovenými v článku 41 Charty. To isté platí aj pre všetky rozhodnutia o nepovýšení alebo nezmenení pracovného zaradenia žalobkyne od jej nástupu do funkcie. Žalobkyňa tvrdí, že tieto rozhodnutia nie sú odôvodnené a žiadny predpis, všeobecne platné rozhodnutie alebo oznámenie neuvádzajú kritériá prijaté a uplatňované na účely určenia, ktorí z dočasných zamestnancov budú povýšení alebo inak pracovne zaradení.
               
            
                  2.
               
               
                  Druhý žalobný dôvod je založený na porušení zásady právnej istoty. Žalobkyňa v tejto súvislosti uvádza, že aj keď má EHSV naozaj právomoc posúdenia v súvislosti so stanovením kritérií a vykonávacích pravidiel článku 10 podmienok zamestnávania ostatných zamestnancov Európskej únie, tieto kritériá a pravidlá musia zaručovať stupeň predvídateľnosti vyžadovaný právom Únie. Je však potrebné skonštatovať, že tomu tak nie je, ak neexistujú pravidlá, ktoré sú a fortiori jasné a transparentné a umožňujú dočasným zamestnancom oboznámiť sa so spôsobom a podmienkami povýšenia alebo zmeny pracovného zaradenia, ktoré povedie k zmene pracovnej zmluvy.
               
            
                  3.
               
               
                  Tretí žalobný dôvod je založený na zjavne nesprávnom posúdení z dôvodu, že rozhodnutie zmeniť pracovné zaradenie žalobkyne len trikrát od roku 2004 je postihnuté zjavne nesprávnym posúdením, aj keby bolo potrebné zohľadniť kritériá vychádzajúce z údajne ustálenej praxe uplatňovanej v rámci EHSV.
               
            
                  4.
               
               
                  Štvrtý žalobný dôvod je založený na porušení povinnosti náležitej starostlivosti. Žalobkyňa tvrdí, že jej záujmy neboli zohľadnené, keď orgán oprávnený uzatvárať zmluvy rozhodol, ktorí zamestnanci budú povýšení alebo inak pracovne zaradení, a to od jej nástupu do funkcie.